**„ADVENTINĖS POPIETĖS SCENARIJUS“**

**Tikslai:**

- skleisti ir puoselėti lietuvių etninę kultūrą;

- ugdyti atsakomybę už tautos kultūros paveldą;

- supažindinti su lietuvių adventinio laikotarpio tradicijomis;

- suteikti teigiamų emocijų.

***I mokinys*** Dega balta žvakė.

Moja gelsva jauki šviesa.

Kviesdama visus mus draugėn.

Laukdama visų visų.

***II mokinys*** Sveikindama kiekvieną atvykusį

Į šią prieškalėdinę adventinę popietę.

***III mokinys*** Adventas... Kas jis jums? Kas jis tau, bendraamži? Gal

tik begalinių draudimų ir apribojimų laikas. Kas jis

tau, mokytojau? Kas jis tau, mama, tėti?

***IV mokinys*** Nuplėšė vėjas paskutinį lapą.

Žemę sustingdė gruodas.

Adventas – tai vilties metas

Metas susikaupti, pamąstyti, pasiruošti dvasia ir kūnu.

***V mokinys*** Adventas – tyla miške

Giesmės, rimtis kaimo trobose.

***VI mokinys*** Adventas reiškia ilgesį ir laukimą

***VII mokinys*** Adventas – tai susikaupimo metas.

***VIII mokinys*** Adventas – tai laikas, kai mes norime būti geri, draugiški ir dovanoti kitiems šypsenas.

***IX mokinys*** Adventas – tai metas, kai skaičiuojami praėjusių metų darbai prieš prasidedant naujam kalendoriaus ratui.

***Mokytoja***

Uždegėme Advento vainiko žvakes. Visas keturias. Vainikas primena apskritimą, o apskritimas simbolizuoja tobulybę ir amžinumą. Keturios žvakės reiškia 4 Advento savaites. O žvakės liepsną reiškia taiką, šviesą, ramybę ir džiaugsmą. Pirma žvakė vadinama – Pranašų, antra- Betliejaus, trečia – Piemenų, ketvirta – Angelų.

Šiandien sugrįžkime atgal, pamirškime modernųjį mūsų amžių, pamirškim gatvių šurmulį, blizgančias vitrinas. Sugrįžkime atgal į ten, iš kur mes atėjome – į mūsų protėvių trobas, į jų šeimas, į jų Advento vakarus.

***X mokinys*** O ką žmonės veikdavo per Adventą?

***I Mama***

Seniau per Adventą trankių darbų nedirbdavo, negražių žodžių nekalbėdavo, didelių linksmybių nekeldavo.

***II Mama***

Tamsiais Advento vakarais kaimynai draugėn susieidavo ir drauge vakarodavo. O kad nebūtų nuobodu mįsles mindavo, pasakas sekdavo, žaidimus žaisdavo.

***III Mama***

Vieną vakarą pas mus

Atkeliavo į namus

Mįslių senis nematytas.

Kas mįsles greičiau įmins

Tas mane geriau pažins.

***Mįsles užduoda tėvai*** (kas įmena mįslę, gauna kalėdinį meduolį).

Vasarą molis – žiemą brolis. Kas? (krosnis)

Mažas namelis pastatytas, žiemą vasarą atidarytas. Kas? (inkilas)

Kruta ir kruta, braška ir braška, žiemą ir vasarą baltą sniegą kapsto? (malūnas)

Žemėj pūdė, žiemą šaldė, o vasarą giltinę atsiuntė? (kvietys)

Vasarą su kailiniais, žiemą su marškiniais? (medis)

***XI mokinys*** O kokį žaidimą per Adventą galima žaisti?

***Visi***

**Pažaiskime**

Žaidimas „Kiškeli nabagėli“

Žaidėjai sustoja ratu, o jo viduryje įsitaiso tas, kuris bus kiškeliu. Eidami lėtai ratuku (kiškelis rato viduryje taip pat eina, tačiau į priešingą pusę nei visi) dainuoja:

Kiškeli nabagėli,

Kaip tu čia pakliuvai?

Geležiniai varteliai,

Sidabriniai rakteliai.

Nei tu čia, nei tu čia – negali išlįsti.

Sulig žodeliu „čia“ ratelyje stovintieji pakelia rankas tarsi padarydami vartelius, o kiškelis mėgina sprukti. Ratelyje stovinčių žaidėjų užduotis – kiškelio taip lengvai nepaleisti, tad jie gali susiaurinti tarpus, pro kuriuos kiškelis bando pralįsti. Jei kiškeliui nepavyksta išsprūsti, dainelė kartojama. O jei pavyksta, rato viduryje atsiduria kitas kiškelis.

Per Adventą buvo tikima ir prietarais:

Labai įdomus laikotarpis tas Adventas. O koks Adventas be burtų. Advento tikėjimai ir burtai siejami su noru apsaugoti ūkį, gyvulius, savo šeimą nuo nelaimių.

***Mokytoja***

Burtai:

* Pavalgę Kūčių vakarienę su namiškiais būtinai eikite burtis. Paimkit pupų ir žirnių saują ir suskaičiuokite, pora ar ne pora. Jei pora – kitąmet susirasit daug draugų, jei, ne pora – draugausi su senais.
* Štai trys lėkštės. Jei radote žiedą – ištekėsit. Jei radote raktą – galėsit ir toliau šeimininkauti namuose. Jei kaspiną – toli keliausit.
* Ištraukit po šiaudą. Jei jis ilgas – bus ilgas gyvenimas, aukštas vyras. Jei šiaudas storas – būsi turtingas. Jei šakotas – ištekėsi. Jei trumpas – nelaimė, trumpas gyvenimas, žemas vyras. Jei plonas – vargas, liga.
* Prašau nusiauti po batą ir mesti per galvą. Jei nukrito nosim į duris – daug keliausit, jei užkulniu – sėdėsi namuose.

Adventas baigiasi Kūčių vakaru. Kūčios – visos šeimos šventė. Kūčių naktis, tai nepaprasta naktis. O stebuklų naktis – vanduo virsta vynu, gyvuliai kalba. Tačiau tai būna tik labai trumpą akimirką.

Po Kūčių vakaro, vaikai, ateina Kalėdos ir Naujieji metai. Mes turime atsinaujinti, pasiruošti naujiems metams. Atsiprašyti, jeigu kažką įžeidėt, atiduoti skolas, jei kam esat skolingi. Ir pradėti naujus metus su gerumo, tiesos, laimės ženklais.

***XII mokinys***

Žiūrėkit, mėnulis jau aukštai

Ir žvaigždžių šimtų šimtai.

Daug matytų, daug naujų,

Bet šviesiausioji iš jų –

Tai Kalėdinė žvaigždė.

***XIII mokinys***

Vakare, vakare, stebuklų žvaigždele,

Sužibėk, sužibėk.

Žmonėms ir paukšteliams

Gyvuliams ir žvėreliams tu padėk, tu padėk.

***XIV mokinys***

Tegul varpai Kalėdų gaudžia.

Tegul gerumo medis auga.

Aukštyn, aukštyn į pačią saulę.

***XV mokinys***

Mes, vaikučiai, prie eglutės

Pasimokykim švelnumo.

Tėvelius karštai mylėkim

Jų klausykim ir padėkim.

Autorė: Vilija Kasiliauskienė.

Ugdymo įstaiga: Vilkaviškio r. Pilviškių „Santakos“ gimnazija.